

**Odgovori Združenja bank na novinarska vprašanja glede poslovanja in gospodarskih razmer v letu 2022**

**Vprašanja:**

Pripravljam članek o najuspešnejših družbah v finančnem sektorju v letu 2022.

Zanima nas:

- Kako uspešno se poslovali v letu 2022?

- Kakšne so napovedi za leto 2023?

- Kako na poslovanje vplivajo trenutne razmere na svetovnem trgu?

- Zanimajo nas trendi, kam se vlaga, kje in kako se varčuje?

- Kakšne so razlike v željah pri mladih in starejših komitentih?

**Odgovor Združenja bank:**

Ob predvidevanju, da se vprašanja nanašajo na članice Združenja bank Slovenije, banke in hranilnice, je v tem trenutku moč ugotoviti, da poslovno leto 2022 še ni zaključeno in rezultatov ni moč komentirati. Prav tako ne moremo prejudicirati ali komentirati napovedi za prihodnje leto, saj se gospodarske razmere tako doma kot v svetu zaostrujejo, priča smo splošni negotovosti, kar je tudi posledica vojnih razmer v Ukrajini. V nadaljevanju navajamo nekaj poudarkov iz publikacije Banke Slovenije Polletni pregled gospodarskih in finančnih gibanj:

* Po odboju v prvi polovici leta 2022 najnovejši podatki za evrsko območje nakazujejo ohlajanje gospodarske aktivnosti.
* V povprečju evrskega območja je inflacija septembra dosegla 10,0 %, vse višja je tudi osnovna inflacija.
* Zaradi vztrajno visoke inflacije v evrskem območju smo priča dvigu ključne obrestne mere dvignili za 0,75 odstotne točke.
* Registrirana brezposelnost je najnižja do zdaj, rast plač pa ostaja zmerna.
* Primanjkljaj na tekočem računu plačilne bilance se ob visokih uvoznih cenah energentov in surovin povečuje, medletna rast nominalne menjave s tujino pa ostaja zelo visoka.
* Finančni položaj slovenskega gospodarstva se je v letošnjem drugem četrtletju opazno spremenil, saj je enoletni finančni tok do tujine postal neto dolžniški prvič po letu 2012.
* Negativni signali v gospodarstvu se odražajo v zmanjšanem pričakovanem zaposlovanju.
* Presežek na tekočem računu evrskega območja se ob visokih cenah energentov naglo zmanjšuje kljub ugodnim gibanjem kazalnikov zunanje konkurenčnosti.
* Visoko evrsko inflacijo poganjajo zlasti cene energentov in hrane, pritiski na nadaljnjo rast cen pa izhajajo tudi iz kopičenja stroškov vzdolž dobavnih verig.

Vse našteto vpliva na poslovanje podjetij in s tem tudi na poslovanje bank ter hranilnic.

Podatkov o naložbah komitentov bank v okviru Združenja bank Slovenije ne zbiramo, dostopni so v publikacijah Banke Slovenije (npr. Mesečna informacija o poslovanju bank), kjer je razvidno, da je stanje vlog nebančnega sektorja po podatkih za mesec september 38.634 mio EUR, od tega 25.097 predstavljajo privarčevana sredstva gospodinjstev. Znano je, da so starejši komitenti pri naložbah bolj konservativni (več varčujejo v depozitih), nekateri mlajši komitenti pa svoje naložbe bolj razpršijo (tudi v obliki naložb na kapitalskih trgih).

Še nekaj povezav:

* Mesečna informacija o poslovanju bank: <https://www.bsi.si/publikacije/mesecna-informacija-o-poslovanju-bank>,
* Napovedi makroekonomskih gibanj: <https://bankaslovenije.blob.core.windows.net/publication-files/napovedi-makroekonomskih-gibanj-junij-2022.pdf>,
* Polletni pregled gospodarskih in finančnih gibanj: <https://bankaslovenije.blob.core.windows.net/publication-files/polletni_pregled_gospodarskih_in_financnih_gibanj_oktober_2022_l.pdf>.

Združenje bank Slovenije
Ljubljana, 24. november 2022